ნოტიო სუბტროპიკული კლიმატი
ნოტიო სუბტროპიკული კლიმატი — კიოპენის კლიმატის კლასიფიკაციის ტიპთაგან ერთ-ერთი, რომელიც ხასიათდება საშუალოდ მაღალი ტემპერატურითა და თანაბრადგანაწილებული ნალექით. ამ კლიმატის მქონე დასახლებებში თბილი, ნოტიო ზაფხულია (21-26°C) ზღვისპირა ჰაერის ნაკადით და შედარებით ზომიერი ზამთარი (>0°C). ზოგიერთ დღეებში ტემპერატურამ 32°C-საც შეიძლება მიაღწიოს. აღსანიშნავია, რომ ზაფხული უფრო ნოტიოა, ვიდრე ზამთარი, კონვექტიური ჭექა-ქუხილითა და ზოგიერთ რეგიონში ტროპიკული ციკლონით გამოწვეული წვიმიდან გამომდინარე. ქვეყნები ნოტიო სუბტროპიკული კლიმატით, ძირითადად მდებარეობს კონტინენტების აღმოსავლეთ ნაწილის 20-35° შუალედში. ყველაზე ცივი თვეები საკმაოდ ზომიერია (5 - 12°C), თუმცა თრთვილი არც ისე იშვიათია, ხოლო ზამთრის ნალექები, ძირითადად წარმოქმნილია პოლარული ფრონტის (წარმოქმნილი 60-65° განედზე შემხვედრი თბილი დინებებისა და პოლარული აუზიდან შემოსული ჩრდილო-აღმოსავლეთის ცივი დინებების აღმასრიალიდან) ციკლონებიდან. საშუალო ნალექიანობა ნოტიო სუბტროპიკული კლიმატის მქონე რეგიონებში 63.5 სმ-დან 254 სმ-მდე ადის. ზამთარში თრთვილი ქმნის პრობლემას ხილისა და ბოსტნეულისათვის (განსაკუთრებით ა.შ.შ-ს სამხრეთ აღმოსავლეთში), აზიაში მუსონური ქარებია შედარებით ხშირი, ხოლო ა.შ.შ-ის (სავანა, ფლორიდა, ჯორჯია), ავსტრალიის (სიდნეი), ჩინეთისა (შანხაი) და ახალი ზელანდიის ზოგიერთ ადგილს საფრთხე ექმნება ძლიერი შტორმებისა და ქარიშხლების მხრივ. წვიმები უმეტესწილად ზაფხულის უცხელესი დღეებიდან იწყება ჭექა-ქუხილებისას, რაც გამოწვეულია ზედაპირის ინტენსიური გაცხელებით და მზის ძლიერი, სუბტროპიკული კუთხით.